  3.5. 2-mavzu: Zamonaviy texnologiyalari va vositalaridan (interfaol
platformalar, diagnostik va nostandart testlar) foydalanib
tabiiy fanlarni oʻqitishni rivojlantirish
Reja: 
1. TIMSS –Xalqaro baholash dasturining maqsad va vazifalari
2. Tabiiy fanlar yo‘nalishining kontent va  kognitiv sohalari.       
3	. Ta’lim sohasidagi nufuzli xalqaro tadqiqotlarning metodologik afzalliklari
4. TIMSS xalqaro dasturi  asosida savol va topshiriqlar ishlab chiqish va ular ustida ishlash yo‘llari

	3-5-slaydlar


TIMSS (Trends in International Mathematics and Science Study)- o‘quvchilarning matematika va tabiiy yo‘nalishdagi fanlardan o‘zlashtirish darajasini baholash dasturi hisoblanadi. Dunyoning turli mamlakatlaridagi o‘rta maktab o‘quvchilarining matematik va tabiiy-ilmiy  fanlarni o‘qitish darajasi va sifatini, shuningdek milliy ta’lim tizimida ro‘y berayotgan o‘zgarishlarni aniqlash va taqqoslash imkonini beradi.  Ta’lim yutuqlarini baholash bo‘yicha Xalqaro Assotsiatsiya tomonidan milliy markazlar ishtirokida yetakchi xalqaro ilmiy tashkilotlar konsortsiumda amalga oshiriladi. Xalqaro muvofiqlashtiruvchi tadqiqot markazi Boston kolleji (International Study Center, Boston College, AQSh) hisoblanadi. Tadqiqot 1995 yildan boshlab, to‘rt yillik sikllarda amalga oshiriladi va o‘rta ta’lim sohasida eng nufuzli xalqaro tadqiqotlardan biri hisoblanadi. Tadqiqot dasturi bilan qamrab olingan mamlakatlar soni asta-sekin o‘sib bormoqda. 
 Tadqiqotning maqsadi turli ta’lim tizimlariga ega bo‘lgan mamlakatlarda o‘rta maktab o‘quvchilarining matematika va tabiiy fanlar bo‘yicha umumta‘lim tayyorgarliklarini qiyosiy baholash va bu ta’lim tayyorgarlik darajasiga ta’sir qiluvchi omillarni aniqlashdan iborat. Tadqiqotlar shuni ko‘rsatadiki, uning natijalari har to‘rt yilda bir marta 4-sinf o‘quvchilari 8-sinf o‘quvchilariga aylanganda ta’limning matematik va tabiiy fanlar yo‘nalishidagi an’analarni kuzatish imkonini beradi. Bundan tashqari, ishtirokchi mamlakatlarda matematik va tabiiy fanlar ta’limi mazmunining va o‘quv jarayonining o‘ziga xos xususiyatlari, shuningdek, ta’lim muassasalari, o‘qituvchilar, o‘quvchilar va ular oilalarining xususiyatlari bilan bog‘liq omillar o‘rganiladi.
Iqtisodiy rivojlanish va hayot sifatini yaxshilash uchun zarur bo‘lgan innovatsiyalarning rivojlanishiga turtki beradigan tabiiy fanlar, texnika va muhandislik sohalarida faoliyat yuritishga qodir bo‘lgan insonlarga butun dunyoda talab ortib bormoqda. Ushbu talabni qondirish uchun mazkur sohalar bo‘yicha o‘quvchilarni ta’limning keyingi bosqichiga tayyorlash juda muhimdir.
 
	6-slaydlar



Quyida TIMSS 2019 tabiiy fanlar qamrov doirasi keltirilgan: 
TIMSS tabiiy fanlar: 4- sinf; 
TIMSS tabiiy fanlar: 8-sinf.
TIMSS 2019 tabiiy fanlar qamrov doirasi ikkita o‘lchovni qamrab oladi:
•	Fan mazmunini o‘lchash, baholanishi kerak bo‘ladigan mazmun; 
•	Kognitiv o‘lchov, baholanishi kerak bo‘ladigan fikrlash jarayonlari.
 4- va 8-sinflarda TIMSS 2019 xalqaro baholashning tabiiy fanlar mazmuni va kognitiv sohalarga oid foizlari.

	8-11 slaydlar


Mazmun sohalarining har biri bir nechta asosiy mavzularni o‘z ichiga oladi va har bir mavzu, o‘z navbatida, bir yoki bir nechta mavzularni qamrab oladi. Har bir mavzu doirasida o‘quvchilardan kutilayotgan bilim, ko‘nikma va malakalarni aks ettiruvchi maqsadlar tasvirlangan. 
Hayot haqidagi fan
TIMSS 2019 da hayot haqidagi fan beshta mavzuni qamrab olgan:
•	 Organizmlarning xususiyatlari va hayotiy jarayonlari;
•	 Hayot sikllari, ko‘payish va irsiyat;
•	 Organizmlar, atrof-muhit va ularning o‘zaro ta’siri;
•	 Ekosistemalar;
•	 Odam salomatligi.
Fizika fani
O‘quvchilar to‘rtinchi sinfda o‘zlarining kundalik hayotlarida kuzatadigan bir qator fizik hodisalarni fizika fanidagi tushunchalar yordamida qanday tushuntirish mumkinligini bilib olishadi. 4-sinfda fizika fani mazmun sohasiga quyidagi mavzular kiradi:
•	Moddalarning xususiyatlari va o‘zgarishlari, moddalar klassifikatsiyasi 
•	Energiya shakllari va energiyani uzatish
•	Kuch va harakat
Yer haqidagi fan
Yer haqidagi fan Yer, uning Quyosh sistemasidagi o‘rnini o‘rganadi hamda 4-sinfda o‘quvchilarning kundalik hayotda kuzatishlari mumkin bo‘lgan hodisa va jarayonlarni o‘rganishga alohida e’tibor qaratilgan. Garchi barcha mamlakatlarda o‘rganiladigan Yer haqidagi fanning o‘quv dasturi nimalarni o‘z ichga olishi haqida yagona fikr bo‘lmasa-da, to‘rtinchi sinf o‘quvchilarining o‘zlari yashayotgan sayyora va uning Quyosh sistemasidagi o‘rnini o‘rganishlarida uchta mavzu muhim hisoblanadi:
• Yerning fizik xossalari, resurslari va tarixi;
• Yer ob-havosi va iqlimi;
• Quyosh sistemasida Yer.
O‘quvchilar 8-sinfda boshlang‘ich sinflarda tabiatshunoslik fanidan egallagan fundamental bilimlariga asoslanib, biologiyadagi juda ko‘p muhim tushunchalarni anglaydilar. 
Biologiya oltita mavzuni o‘z ichiga oladi:
•	Organizmlarning o‘ziga xos xususiyatlari va ularda kechadigan hayotiy jarayonlar;
•	Hujayralar va ularning funksiyalari;
•	Hayot sikllari, ko‘payish va irsiyat;
•	Xilma-xillik, moslanish va tabiiy tanlanish;
•	Ekosistemalar;
•	Odam salomatligi.
Kimyo uchta mavzuni qamrab oladi: 
moddaning tarkibi; 
moddaning xossalari; 
kimyoviy o‘zgarish.
Fizika beshta mavzuni o‘z ichiga oladi:
•	Jismning agregat holati va fizik o‘zgarishlar;
•	Energiya transformatsiyasi va uzatilishi;
•	Yorug‘lik va tovush;
•	Elektr va magnitlanish;
•	Harakat va kuch.


	12-slayd



Kognitiv o‘lchov TIMSS 2019 uchun ishlab chiqilgan topshiriqlarni bajarishda amalga oshiriladigan aqliy jarayonlarni tasvirlaydigan uchta sohaga bo‘linadi: bilish, qo‘llash, mulohaza yuritish.
Bilish sohadagi test topshiriqlari o‘quvchilarning faktlar, munosabatlar, jarayonlar, tushunchalar va jihozlar to‘g‘risidagi bilimlarini baholaydi. Aniq va keng qamrovli faktlarga asoslangan bilimlar o‘quvchilarga ilmiy faoliyat uchun zarur bo‘lgan yanada murakkab bilish faoliyatini muvaffaqiyatli amalga oshirishga imkon beradi.
Yodga olish / Aytib berish. Faktlar, munosabatlar va tushunchalarni aniqlash yoki bayon etish; muayyan organizmlar, moddalar va jarayonlarning xususiyatlarini aniqlash; ilmiy metodlar va jihozlardan maqsadga muvofiq foydalanishni aniqlash; ilmiy lug‘at, belgilar, qisqartmalar, birliklar va shkalalarni bilish va ulardan foydalanish.
Tasvirlash. Organizmlar va moddalarning xususiyatlari, tuzilishi va funksiyalari hamda organizmlar, moddalar, jarayonlar va hodisalar o‘rtasidagi munosabatlarning tavsiflarini ta’riflash yoki aniqlash.
Misollar keltirish. O‘ziga xos muayyan xususiyatlarga ega bo‘lgan organizmlar, moddalar va jarayonlarga misollar keltirish yoki aniqlash; faktlar yoki tushunchalarni tegishli misollar bilan bayon qilish.
Qo‘llash sohadagi test topshiriqlarida o‘quvchilardan faktlar, munosabatlar, jarayonlar, tushunchalar, jihozlar va metodlar to‘g‘risidagi bilimlarni qo‘llashlari so‘raladi. 
Taqqoslash/ Qarshi qo‘yish/ Tasniflash. Organizmlar guruhlari, moddalar yoki jarayonlar o‘rtasidagi o‘xshashlik va farqlarni aniqlash yoki tavsiflash; alohida obyektlar, moddalar, organizmlar va jarayonlarni o‘ziga xos xususiyatlari asosida bir-biridan farqlash, tasniflash yoki saralash.
Bog‘lash. Tabiiy fanlarga oid asosiy ilmiy tushunchalarni bilishni obyektlar, organizmlar, moddalarda kuzatiladigan yoki taxmin qilinadigan xususiyat, xulq-atvor yoki ulardan foydalanish bilan bog‘lash.
Modellardan foydalanish.	Tabiiy fanlarga oid tushunchalarni bilishni namoyish etish, jarayon, sikl, munosabatlar yoki sistemani tasvirlash yoki tabiiy fanlar bilan bog‘lash, muammolarga yechim topish uchun diagramma yoki boshqa modeldan foydalanish.
Ma’lumotni talqin qilish. Matn, jadval, rasm va grafikdagi ma‘lumotlarni izohlash uchun tabiiy fanlarga oid tushunchalarni bilishdan foydalanish.
Tushuntirish	Tabiiy fanlarga oid tushuncha yoki qonuniyatdan foydalanib, kuzatish yoki tabiiy hodisani izohlash yoki izohni aniqlash.
Mulohaza yuritish sohadagi test topshiriqlari orqali o‘quvchilardan ma’lumotlarni tahlil qilish, xulosalar chiqarish va o‘zlarining tushunchalarini yangi vaziyatlarga tadqiq etishlari talab qilinadi. “Mulohaza yuritish” sohasidagi test topshiriqlari “Qo‘llash” sohasidan farq qilib, noma’lum yoki yanada murakkab kontekstlarni o‘z ichiga oladi. Bunday savollarga javob berishda bir nechta yondashuv yoki strategiya bo‘lishi mumkin. Shuningdek, mulohaza yuritish ilmiy farazlarni ilgari surish va ilmiy tadqiqotlarni loyihalashni ham nazarda tutadi.
Tahlil qilish.	 Ilmiy muammoning tarkibiy qismlarini aniqlash, savollarga javob berish va muammolarni hal qilishda tegishli ma’lumotlar, tushunchalar, munosabatlar va namunalardan foydalanish.
Sintez qilish.	Bir qator turli omillar yoki bir-biriga bog‘liq tushunchalarni  ko‘rib chiqishni talab qiladigan savollarga javob berish.
Savollarni shakllantirish / Faraz qilish / bashorat qilish (prognoz). Tadqiqot o‘tkazish orqali javob berish mumkin bo‘lgan savollarni shakllantirish va tadqiqot rejasi haqidagi ma’lumot yordamida tadqiqot naijalarini bashorat (prognoz) qilish; tajriba, kuzatish va/yoki ilmiy ma’lumotlarni bilish va tushunishga asoslanib, tekshiriladigan taxminlarni shakllantirish; biologic obyekt yoki fizik jismlarga ta’sir ettirilganda yuzaga keladigan o‘zgarishlarni bashorat (prognoz) qilish uchun dalil va kontseptual tushunchalardan foydalanish.
Tadqiqotlarni loyihalash. Ilmiy savollarga javob berish yoki farazlarni tekshirib ko‘rish uchun tegishli tadqiqotlarni rejalashtirish; sabab-oqibat bog‘lanishlar, o‘zgaruvchi kattaliklarni o‘lchash va nazorat qilish nuqtai nazaridan yaxshi loyihalangan tadqiqotlarning xususiyatlarini tasvirlash yoki aniqlash.
Baholash. Muhoqil izohlarga baho berish; muqobil jarayonlar va moddalar haqida qaror qabul qilishda afzallik va kamchiliklarni  baholash; xulosalarni asoslash uchun ma’lumotlarning yetarliligi nuqtai nazaridan tadqiqot natijalarini baholash.
Xulosalar chiqarish	Kuzatishlar, dalil va / yoki tabiiy fanlarga oid tushunchalarni tushunish asosida to‘g‘ri xulosalar chiqarish; faraz yoki savollarga taalluqli bo‘lgan tegishli xulosalar chiqarish hamda sabab va oqibatlarni tushunganlikni namoyish etish.
Umumlashtirish. Tajriba yoki berilgan shartlardan tashqariga chiqadigan umumiy xulosalar chiqarish; xulosalarni yangi vaziyatlarda qo‘llash.
Asoslash. Izohlarning asosli ekani, muammolarning yechimlari va tadqiqotlardan kelib chiqadigan xulosalarni tasdiqlashda  dalillar va tabiiy fanlarga oid tushunchalardan foydalanish.

